ନୂଆଦିଲ୍ଲୀଃ ମେ ୩୧ରେ ସରୁଛି ଦେଶବ୍ୟାପୀ ଜାରି ରହିଥିବା ଚତୁର୍ଥ ପର୍ଯ୍ୟାୟ ଲକ୍ଡାଉନ ଅବଧି। ଏହା ପୂର୍ବରୁ ଆଜି ଏସମ୍ପର୍କିତ ଅନେକ ପ୍ରସଙ୍ଗ ଉପର ପ୍ରଶ୍ନ ଉଠାଇ ସରକାରଙ୍କୁ ଟାର୍ଗେଟ କରିଛନ୍ତି କଂଗ୍ରେସ ନେତା ରାହୁଲ ଗାନ୍ଧି।
ଦେଶରେ କରୋନା ସ୍ଥିତି ଉଦବେଗଜନକ ଥିବା ବେଳେ ଏହାକୁ ନିୟନ୍ତ୍ରଣ କରିବାରେ ସରକାର ବିଫଳ ହୋଇଥିବା କହିଛନ୍ତି ରାହୁଲ। ସ୍ଥିତି ଅଧିକରୁ ଅଧିକ ଖରାପ ଆଡ଼କୁ ଗତି କରୁଛି। ସରକାର କିନ୍ତୁ ଲକ୍ଡାଉନ କଟକଣା ପ୍ରତ୍ୟାହାର କରିବାକୁ ଯାଉଛନ୍ତି। ଯେଉଁ ଲକ୍ଷ୍ୟ ନେଇ ଦେଶବ୍ୟାପୀ ଲମ୍ବା ଅବଧିର ଲକ୍ଡାଉନ କଟକଣା ଜାରି କରାଯାଇଥିଲା ତାହା ଫେଲ୍ ହେବାକୁ ଯାଉଥିବା ରାହୁଲ କହିଛନ୍ତି।
କରୋନା ମୁକାବିଲା ନେଇ ସରକାରଙ୍କ ପ୍ଲାନ B କଣ ବୋଲି ପ୍ରଶ୍ନ କରିବା ସହ ଆର୍ଥିକ ସ୍ଥିତି ନେଇ ମଧ୍ୟ ପ୍ରଶ୍ନ ଉଠାଇଛନ୍ତି ରାହୁଲ। ଆଜି ପୁଣି ଥରେ କିଛି ଜାତୀୟ ଗଣମାଧ୍ୟମର ସମ୍ପାଦକଙ୍କ ସହ ଆଲୋଚନା ବେଳେ ଏହି ସବୁ ଦିଗ ଉପରେ ଦୃଷ୍ଟି ଆକର୍ଷଣ କରିଛନ୍ତି ରାହୁଲ। ମଙ୍ଗଳବାର ସେ ତାଙ୍କର ଟ୍ୱିଟର୍ ଆକାଣ୍ଟରେ ଗଣମାଧ୍ୟମ ସହିତ ଲାଇଭ୍ ପ୍ରେସ୍କନଫରେନ୍ସିଂ କରି ସରକାରଙ୍କୁ ଏଭଳି ଟାର୍ଗେଟ୍ କରିଛନ୍ତି ରାହୁଲ୍।
ଦେଶରେ ବର୍ତ୍ତମନ କରୋନା ଭାଇରସ୍ର ଲକ୍ଷଣ ଧୀରେ ଧୀରେ ବଢ଼ିବାରେ ଲାଗିଛି। ୨୪ ଘଣ୍ଟାରେ ଆକ୍ରାନ୍ତଙ୍କ ସଂଖ୍ୟା ୬୫୩୫ ଆକ୍ରାନ୍ତ ଚିହ୍ନଟ ହୋଇଥିବା ବେଳେ ମୃତ୍ୟୁ ସଂଖ୍ୟା ୪,୧୬୭ରେ ପହଞ୍ଚିଛି।
